ФАКУЛТЕТ ОРГАНИЗАЦИОНИХ НАУКА
УНИВЕРЗИТЕТ У БЕОГРАДУ

Јове Илића 154, Београд

ИЗБОРНОМ ВЕЋУ

ФАКУЛТЕТA ОРГАНИЗАЦИОНИХ НАУКА

На основу одлуке Изборног већа 05-02 бр. 4/46 од 3.7.2026. године, Факултета организационих наука, одређени смо за чланове Комисије за избор једног асистента за ужу научну област Операциона истраживања.
По прегледу приспелог конкурсног материјала подносимо следећи

И З В Е Ш Т А Ј
На конкурс објављен у огласним новинама Националне службе за запошљавање “Послови” бр. 1206-1207 од 22.7.2026 у предвиђеном року пријавио се један кандидат, Исидора Гаћеша, која је поднела сву документацију захтевану конкурсом.
Исидора Гаћеша
Биографски подаци о кандидату
Исидора Гаћеша рођена је 20. маја 2001. године у Београду. Основну школу „Лазар Саватић“ и Девету гимназију „Михаило Петровић Алас“ у Београду завршила је са одличним успехом.

Факултет организационих наука Универзитета у Београду уписала је 2020. године, на студијском програму Информациони системи и технологије. Основне академске студије завршила је у септембру 2024. године са просечном оценом 9,52. Завршни рад на тему „Имплементација ДЕА модела целобројног програмирања“, под менторством проф. др Гордане Савић, одбранила је са оценом 10.

Мастер академске студије на Факултету организационих наука, смер Пословна аналитика, модул Операциона истраживања, уписала је у октобру 2024. године. Студије је завршила у октобру 2025. године са просечном оценом 10,00. Мастер рад под називом „Моделовање и евалуација ефикасности процеса деблокирања инвентара применом Петријевих мрежа и DEA методе“, под менторством проф. др Гордане Савић, одбранила је са оценом 10. У новембру 2025. године уписала је докторске академске студије на Факултету организационих наука, на студијском програму Оптимизација и аналитика.

Од октобра 2023. године учествује у реализацији наставе на предметима из области операционих истраживања, најпре као демонстратор, а од новембра 2024. године као сарадник у настави. Аутор је и коаутор осам научних радова објављених у научним часописима и зборницима радова са националних и међународних научних скупова. Неформално образовање стицала је кроз волонтерске активности и ангажовање у студентској организацији БЕСТ Београд. Поседује знања из програмских језика R и Python и развојног окружења Matlab, а енглески језик активно користи у академском и професионалном раду.
Радно искуство

· Ангажовање у својству демонстратора
Од октобра 2023. до октобра 2024. године Исидора Гаћеша била је ангажована као сарадник ван радног односа – демонстратор за ужу научну област Операциона истраживања, при Лабораторији за операциона истраживања „Јован Петрић“, у оквиру Катедре за операциона истраживања и статистику. Као демонстратор учествовала је у извођењу лабораторијских вежби на предметима Операциона истраживања 1 и Операциона истраживања 2. Поред непосредног рада са студентима, њено ангажовање обухватало је одржавање консултација, прегледање пројектних радова, припрему наставних материјала и обављање административних послова у вези са реализацијом наставе.

· Ангажовање у својству сарадника у настави
Од новембра 2024. године запослена је као сарадник у настави за ужу научну област Операциона истраживања при Лабораторији за операциона истраживања „Јован Петрић“. Учествовала је у реализацији наставе на пет предмета основних академских студија: Операциона истраживања 1, Операциона истраживања 2, Аналитика перформанси – основни концепти (Математички модели ефикасности), Анализа поузданости и ризика и Увод у пословну аналитику. Њене активности обухватале су извођење аудиторних и лабораторијских вежби, одржавање консултација, припрему наставних материјала и тестова за проверу знања, као и прегледање студентских радова и тестова. Кроз ангажовање у својству демонстратора и сарадника у настави континуирано је развијала педагошко искуство, које обухвата непосредан рад са студентима, извођење наставе, консултативни рад и учешће у припреми и реализацији различитих облика провере знања.

Активности на Факултету организационих наука
· Анкета о вредновању педагошког рада наставника

Током 2024. године Исидора Гаћеша била је ангажована на спровођењу Анкете о вредновању педагошког рада наставника на Факултету организационих наука током зимског и летњег семестра академске 2023/24. године. Ангажовање је обухватало учешће у организацији и спровођењу процеса анкетирања студената у складу са предвиђеним процедурама Факултета.

· Пробни и званични пријемни испити

Учествовала је у дежурствима на пробним и званичним пријемним испитима из математике за упис на Факултет организационих наука у академским 2024/2025, 2025/2026. и 2026/2027. години. Током реализације испита била је ангажована на организационим активностима, пружању потребних информација кандидатима и подршци у спровођењу испитне процедуре.
· XIX међународни симпозијум SymOrg 2024

Током маја и јуна 2024. године учествовала је у организацији XIX међународног симпозијума SymOrg 2024 као члан уредничког тима. Њено ангажовање обухватало је припрему конференцијских материјала и подршку уредничким и организационим активностима. Током одржавања симпозијума учествовала је и у његовој техничкој реализацији.

· Свечана вечера заједнице Алумни ФОН

У септембру 2024. године волонтерски је учествовала у припреми и реализацији прве свечане вечере заједнице Алумни ФОН. Била је ангажована на организационим и логистичким активностима у оквиру припреме и реализације догађаја намењеног окупљању и повезивању чланова алумни заједнице Факултета.

· 52. међународни симпозијум SYM-OP-IS 2025

У периоду од фебруара до октобра 2025. године била је члан Организационог одбора 52. међународног симпозијума о операционим истраживањима SYM-OP-IS 2025. Учествовала је у организацији научног програма, комуникацији са ауторима и припреми зборника радова. Током одржавања симпозијума била је ангажована на организационој, логистичкој и техничкој подршци у реализацији научног програма.

· XX међународни симпозијум SymOrg 2026

Током прве половине 2026. године била је члан Техничког одбора XX међународног симпозијума SymOrg 2026. Била је ангажована на целокупном уредничком процесу и припреми материјала за конференцију. Учествовала је у комуникацији са ауторима и припреми радова за објављивање. Током одржавања симпозијума пружала је организациону и техничку подршку, укључујући помоћ у модерирању научних сесија.

· FON Summer School 2026

У јулу 2026. године учествовала је у организацији и реализацији практичне наставе на летњој школи FON Summer School 2026 – Application of Business Analytics in the Green Transition. Одржала је практичну радионицу из области предиктивне аналитике, са фокусом на примену метода предиктивног моделирања у анализи података и доношењу одлука у контексту зелене транзиције. Током практичног рада пружала је подршку учесницима у примени представљених метода и изради студије случаја.

Научне и стручне публикације
· Мастер рад

Гаћеша И. (2025). Моделовање и евалуација ефикасности процеса деблокирања инвентара применом Петријевих мрежа и DEA методе. Мастер рад, Факултет организационих наука, Универзитет у Београду. Ментор: проф. др Гордана Савић.

· Национални часопис међународног значаја (М24)

Gaćeša I., Martić M., Savić G. (2025). Overview of Performance Analytics in the Insurance Industry. Management: Journal of Sustainable Business and Management Solutions in Emerging Economies, 30(3), doi: 10.7595/management.fon.2025.0012.

· Саопштења са међународних скупова штампана у целини (М33)

Gaćeša I., Josipović A., Džamić A. (2024). Two-stage Framework for Digital Content Optimization and Scheduling. XIX International Symposium – SymOrg 2024, Zlatibor, Srbija.
Gaćeša I. (2025). Evaluating the Circular Economy Performance of European Countries: A DEA-Based Approach to Resource Management, Waste Reduction and Innovation. 28th Excellence In Services International Conference – EISIC 2025, Beograd, Srbija.
Gaćeša I., Savić G., Cvetkoska V. (2026). Revenue Optimization of New York City Taxi Services Using Linear Programming and Metaheuristics. XX International Symposium – SymOrg 2026, Kopaonik, Srbija.
· Саопштење са међународног скупа штампано у изводу (М34)

Savić G., Gaćeša I., Martić M., Cvetkoska V. (2025). Insurance Industry Performance Analytics: A Bibliometric Literature Review. 33rd European Conference on Operational Research – EURO 2025, Leeds, Ujedinjeno Kraljevstvo.
· Саопштења са скупова националног значаја штампана у целини (М63)

Гаћеша И., Џамић А. (2024). Библиометријска анализа радова из области мерења перформанси аутора из Србије. 51. Симпозијум о операционим истраживањима – SYM-OP-IS 2024, Тара, Србија.
Џамић А., Гаћеша И., Макајић-Николић Д. (2025). Анализа сајбер ризика портала еУправа коришћењем OCTAVE Allegro приступа. 52. међународни симпозијум о операционим истраживањима – SYM-OP-IS 2025, Палић, Србија.
Гаћеша И., Савић Г., Поповић М. (2025). Евалуација ефикасности циркуларне економије у ЕУ и Србији применом Window DEA анализе. 52. међународни симпозијум о операционим истраживањима – SYM-OP-IS 2025, Палић, Србија.
Стручна усавршавања

У јуну 2026. године успешно је похађала међународни курс „Оптимизација у условима неизвесности“ (Optimization under Uncertainty), у организацији Националног центра за образовање у области операционих истраживања (National Taught Course Centre in Operational Research – NATCOR), реализован на Универзитету у Единбургу. Курс је обухватио савремене теме из области оптимизације и доношења одлука у условима неизвесности, које су у непосредној вези са њеним научноистраживачким усмерењем у области операционих истраживањa. Након успешно положеног евалуационог теста стекла је сертификат о завршеном курсу. За учешће на курсу добила је пуну стипендију Европског удружења друштава за операциона истраживања (European Association of Operational Research Societies – EURO).
Техничка припрема

Исидора Гаћеша је учествовала у техничкој припреми наставних материјала за предмете Аналитика перформанси – основни концепти (Математички модели ефикасности) и Увод у пословну аналитику, који се изводи на основним студијама Факултета организационих наука. Радила је техничку припрему за:
· Савић, Г., Мартић, М., & Поповић, М. (2022). Увод у аналитику перформанси: Анализа обављања података. Факултет организационих наука, Београд.
· Радојичић, З., Савић, Г., Кузмановић, М., Андрић Гушавац, Б., Поповић, М., Радојичић, М., & Граовац, П. (2024). Увод у пословну аналитику.
Пројекти, удружења и друга ангажовања
Исидора Гаћеша је учествовала у јануару 2021. године на студентском такмичењу у предузетништву „Entrepreneurship for Youth - EFY“, које организује студентска организација AIESEC на Факултету организационих наука, где је освојила награду за најбоље предузетничко решење.
Током студирања, била је активан члан студентске организације Удружење студената технике Европе – БЕСТ Београд, где је учествовала као организатор на више значајних пројеката, укључујући хакатон Artificial Intelligence Battle Ground (AIBG), недељу дизајна Best Design Week, и сајам запошљавања JobFair. Такође, у октобру 2022. године, учествовала је у припреми и реализацији кампање за пријем нових чланова у организацију.

Од октобра 2021. до фебруара 2023. године, радила је као лични асистент одговорног лица за квалитет у организацији за одржавање авиона, где је обављала разноврсне задатке, укључујући управљање распоредом, комуникацију са сарадничким организацијама, организацију и вођење документације.

У октобру 2023. године, волонтерски је учествовала у организацији II регионалне конференције о иновацијама „SPLET Tech“, одржане у МТС дворани, где је активно допринела припреми и реализацији догађаја, укључујући координацију логистике и подршку у организационим активностима. 
ЦЕНА ИСПУЊЕНОСТИ УСЛОВА ЗА ИЗБОР И ПРЕДЛОГ КОМИСИЈЕ
Кандидат Исидора Гаћеша задовољава све услове предвиђене Законом о високом образовању и Статутом Факултета организационих наука за избор у звање асистента за ужу научну област Операциона истраживања. Током студирања остварила је висок академски успех, а даље образовање наставила је на докторским академским студијама. Кроз ангажовање у својству демонстратора и сарадника у настави стекла је значајно педагошко искуство у извођењу наставе и непосредном раду са студентима. Поред тога, активно је укључена у научноистраживачки рад, стручно усавршавање и активности Факултета.

На основу постигнутог успеха током студирања, досадашњег педагошког и научноистраживачког рада, објављених научних радова, стручног усавршавања и ангажовања на Факултету, Комисија предлаже Изборном већу Факултета организационих наука да се Исидора Гаћеша изабере у звање асистента за ужу научну област Операциона истраживања.
У Београду, 18.8.2026. године.

КОМИСИЈА

др Гордана Савић

редовни професор Факултета организационих наука,

Универзитета у Београду, председник.


______________________________________________

др Милена Поповић

ванредни професор Факултета организационих наука,

Универзитета у Београду, члан.


______________________________________________


др Феђа Нетјасов

редовни професор Саобраћајног факултета,

Универзитета у Београду, члан.


______________________________________________

